b'\n_START_ARTICLE_\nKonsetas\n_START_SECTION_\nIstorija\n_START_PARAGRAPH_\n1841 m. gyvenviet\xc4\x97je stov\xc4\x97jo 145 namai. Konsetas v\xc4\x97liau spar\xc4\x8diai augo, prad\xc4\x97jus kasti ir apdoroti angl\xc4\xaf, gele\xc5\xbeies r\xc5\xabd\xc4\x85 ir klintis. XVII ir XVIII a. Dervento sl\xc4\x97nis buvo Did\xc5\xbeiosios Britanijos plieno pramon\xc4\x97s lop\xc5\xa1ys. D\xc4\x97l geros geografin\xc4\x97s pad\xc4\x97ties, regione lengva buvo \xc4\xafsigyti anglies ir importuoti auk\xc5\xa1tos kokyb\xc4\x97s gele\xc5\xbeies r\xc5\xabd\xc4\x85 i\xc5\xa1 \xc5\xa0vedijos per Niukaslo uost\xc4\x85. XIX a. plieno pramon\xc4\x97je prad\xc4\x97ta naudoti Besemerio konverterius, gaminan\xc4\x8dius plien\xc4\x85 i\xc5\xa1 angli\xc5\xa1kos gele\xc5\xbeies r\xc5\xabdos su fosforo priemai\xc5\xa1omis. Taip Konsetas neteko geografinio prana\xc5\xa1umo, nes \xc5\xa1ios pramon\xc4\x97s centru tapo \xc5\xa0efildas.\n_START_SECTION_\nEkonomika\n_START_PARAGRAPH_\n\xe2\x80\x9eConsett Iron Company\xe2\x80\x9c buvo \xc4\xafkurta 1864 m. Per artimiausius 100 met\xc5\xb3 Konsetas tapo vienu i\xc5\xa1 \xc5\xbeymiausi\xc5\xb3 plieno gamybos centr\xc5\xb3. \xc4\x8cia buvo gaminamas plienas Blakpulo bok\xc5\xa1tui, kai kuriems brit\xc5\xb3 branduoliniams povandeniniams laivams. Plienas 140 met\xc5\xb3 dominavo Konseto ekonomikoje. Plieno gamykl\xc5\xb3 auk\xc5\xa1ti au\xc5\xa1inimo bok\xc5\xa1tai dominavo kra\xc5\xa1tovaizdyje, mieste tvyrojo raudon\xc5\xb3 dulki\xc5\xb3 debesys, kil\xc4\x99 i\xc5\xa1 liejykl\xc5\xb3. Did\xc5\xbeiausioje \xc4\xafmon\xc4\x97je 1960\xe2\x80\x93aisiais dirbo 6000 darbuotoj\xc5\xb3. _NEWLINE_Po nacionalizacijos Konseto kompanija tapo \xe2\x80\x9eBritish Steel Corporation\xe2\x80\x9c dalimi. Nors 7-ajame de\xc5\xa1imtmetyje vyko intensyvi konkurencija tiek i\xc5\xa1 brit\xc5\xb3, tiek i\xc5\xa1 u\xc5\xbesienio gamintoj\xc5\xb3 pus\xc4\x97s, Konseto plieno gamyklos dirbo palyginti s\xc4\x97kmingai. Nepaisant vietos opozicijos, 1980 m. gamyklos  buvo u\xc5\xbedarytos, prarasta 3700 darbo viet\xc5\xb3. 1981 m. nedarbo lygis mieste buvo 36 proc. Kartu u\xc5\xbedarius anglies kasyklas, mieste neliko sunkiosios pramon\xc4\x97s._NEWLINE_Miesto atsigavimas prasid\xc4\x97jo 1990-aisiais vykdant projekt\xc4\x85 \xe2\x80\x9eGenesis\xe2\x80\x9c. Tuomet nedarbas suma\xc5\xbe\xc4\x97jo iki \xc5\xa1alies vidurkio, ta\xc4\x8diau tai i\xc5\xa1 dalies l\xc4\x97m\xc4\x97 ir \xc5\xbemoni\xc5\xb3 migracija \xc4\xaf kitus regionus. Be vie\xc5\xa1ojo sektoriaus \xc4\xafmoni\xc5\xb3, k\xc5\xabr\xc4\x97si smulkios ir vidutin\xc4\x97s kompanijos, buvusiose plieno gamykl\xc5\xb3 vietose ir aplinkin\xc4\x97se teritorijose prad\xc4\x97ta vystyti nekilnojamo turto projektus. 2015 m. rugpj\xc5\xab\xc4\x8dio m\xc4\x97n. tik 420 \xc5\xbemoni\xc5\xb3 gavo bedarbio pa\xc5\xa1alpas - oficialus nedarbo lygis nukrito iki 1,7 proc.'